32011R0836
L 215/9
SLUŽBENI LIST EUROPSKE UNIJE
UREDBA KOMISIJE (EU) br. 836/2011
od 19. kolovoza 2011.
o izmjeni Uredbe (EZ) br. 333/2007 o metodama uzorkovanja i analize za službenu kontrolu količina olova, kadmija, žive, anorganskog kositra, 3-MCPD i benzo(a)pirena u prehrambenim proizvodima
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 882/2004 Europskog parlamenta i Vijeća od 29. travnja 2004. o službenim kontrolama koje se provode radi provjere pridržavanja propisa o hrani i hrani za životinje te pravila o zdravlju i dobrobiti životinja (1), a posebno njezin članak 11 stavak 4.,
budući da:
(1)
Uredbom Komisije (EZ) br. 1881/2006 od 19. prosinca 2006. o utvrđivanju najvećih dopuštenih količina određenih kontaminanata u hrani (2) određuju se, inter alia, najveće dopuštene količine za kontaminant benzo(a)piren.
(2)
Znanstveni odbor za kontaminante u prehrambenom lancu Europske agencije za sigurnost hrane (EFSA) usvojio je mišljenje o policikličkim aromatskim ugljikovodicima u hrani 9. lipnja 2008. (3). EFSA je zaključila da benzo(a)piren nije odgovarajući marker za prisutnost policikličkih aromatskih ugljikovodika (PAH) u hrani i da bi sustav od četiri specifične tvari ili osam specifičnih tvari bio najprikladniji marker za PAH u hrani. EFSA je također zaključila da sustav od osam tvari ne bi osigurao puno veću dodanu vrijednost u odnosu na sustav s četiri tvari.
(3)
Stoga je Uredbom Komisije (EU) br. 835/2011 (4) izmijenjena Uredba (EZ) br. 1811/2006 kako bi se odredile najveće dopuštene količine za zbroj četiri policiklička aromatska ugljikovodika (benzo(a)pirena, benzo(a)antracena, benzo(b)fluorantena i krizena).
(4)
Uredbom Komisije (EZ) br. 333/2007 (5) propisuju se analitički izvedbeni kriteriie samo za benzo(a)piren. Stoga je potrebno propisati analitičke izvedbene kriterije za ostale 3 tvari za koje su najveće dopuštene količine sada određene u Uredbi (EZ) br. 1881/2006.
(5)
Referentni laboratorij za policikličke aromatske ugljikovodike (EU-RL PAH) je u suradnji sa nacionalnim referentnim laboratorijima proveo istraživanje među službenim kontrolnim laboratorijima kako bi procijenio koji bi se analitički izvedbeni kriteriji mogli odrediti za benzo(a)piren, benzo(a)antracen, benzo(b)fluoranten i krizen u relevantnim matricama hrane. Rezultat tog istraživanja je EU-RL PAH objedinio u izvješću pod nazivom „Izvedbene karakteristike analitičkih metoda za određivanje četiri policiklička aromatska ugljikovodika u hrani” (6). Rezultati istraživanja pokazuju da su analitički izvedbeni kriteriji koji se trenutačno primjenjuju za benzo(a)piren također primjereni za ostale tri tvari.
(6)
Iskustvo stečeno u provedbi Uredbe (EZ) br. 333/2007 pokazalo je da su u nekim slučajevima sadašnje odredbe o uzorkovanju nepraktične ili mogu dovesti do neprihvatljive ekonomske štete za uzorkovanu seriju. U takvim je slučajevima potrebno dozvoliti odstupanje od postupaka uzorkovanja pod uvjetom da uzorkovanje ostane dovoljno reprezentativno za uzorkovanu seriju ili podseriju i da je postupak koji se koristi u cijelosti dokumentiran. Za uzorkovanje na razini maloprodaje, fleksibilnost odstupanja od postupaka uzorkovanja je već postojala. Odredbe za uzorkovanje na razini maloprodaje moraju se uskladiti s općim postupcima uzorkovanja.
(7)
Detaljnije odredbe potrebne su u pogledu materijala posuda za uzorkovanje kad se uzimaju uzorci za PAH analizu. Tijela za provedbu kontrola uglavnom koriste plastične posude, ali one nisu odgovarajuće kad se uzorkovanje provodi za PAH analizu jer ti materijali mogu izmijeniti sadržaj PAH u uzorku.
(8)
Pojašnjenje je potrebno za neke aspekte posebnih zahtjeva za metode analize, a posebno zahtjeva u pogledu uporabe izvedbenih kriterija i pristupa „prikladnost za primjenu” (eng. fitness-for purpose). Nadalje potrebno je izmijeniti prikaz tablica s izvedbenim kriterijima kako bi bile ujednačene za sve analite.
(9)
Uredbu (EZ) bi trebalo stoga na odgovarajući način izmijeniti. S obzirom da su Uredba (EU) br. 835/2011 i ova Uredba međusobno povezane, obje Uredbe moraju početi s primjenom na isti datum.
(10)
Mjere predviđene u ovoj Uredbi u skladu su s mišljenjem Stalnog odbora za prehrambeni lanac i zdravlje životinja i nisu im se usprotivili ni Europski parlament niti Vijeće,
DONIJELA JE OVU UREDBU:
Članak 1.
Uredba (EZ) br. 333/2007 mijenja se kako slijedi:
1.
Naslov se zamjenjuje sljedećim:
„Uredba Komisije (EZ) br. 333/2007 od 28. ožujka 2007. o metodama uzorkovanja i analize za službenu kontrolu količina olova, kadmija, žive, anorganskog kositra, 3-MCPD i policikličkih aromatskih ugljikovodika u prehrambenim proizvodima”.
2.
U članku 1., stavak 1. zamjenjuje se sljedećim:
„1. Uzorkovanje i analize za službenu kontrolu količina olova, kadmija, žive, anorganskog kositra, 3-MCPD i policikličkih aromatskih ugljikovodika (‚PAH’) navedenih u odjeljcima 3. 4 i 6 Priloga Uredbi (EZ) br. 1881/2006 provode se u skladu s Prilogom ovoj Uredbi.”
3.
Prilog se mijenja u skladu s Prilogom ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Primjenjuje se od 1. rujna 2012.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 19. kolovoza 2011.